

**Smjernice za izgradnju i upravljanje fondom**

**1. Uvod**

Gradska knjižnica i čitaonica Ilok (u daljnjem tekstu: Knjižnica) javna je ustanova koja pruža obrazovne, kulturne, informacijske i društvene usluge građanima grada Iloka i okolnih naselja. Prema broju stanovnika svrstava se u narodne knjižnice VII. tipa, među knjižnice koje pokrivaju područje od 3.001 do 10.000 stanovnika (Standard za narodne knjižnice u RH, NN 103/21.). Misija Knjižnice jest poticanje čitanja, razvoj svih vrsta pismenosti, cjeloživotno učenje te očuvanje i promicanje zavičajne kulturne baštine.

Izgradnja knjižničnog fonda temelji se na stručnim načelima, načelu intelektualne slobode i prava jednakog pristupa informacijama za sve. U svojoj nabavnoj politici, Knjižnica ne provodi cenzuru djela ni prema sadržaju, ni prema autoru niti prema izdavaču.

Smjernice za izgradnju i upravljanje fondom pomagalo su knjižničarima u:

- oblikovanju fonda

- smještaju knjižnične građe

- čuvanju i zaštiti knjižnične građe

- izlučivanju i otpisu knjižnične građe.

**2. Knjižnična građa i fond**

Knjižničnu građu čine svi jezični, slikovni i zvučni dokumenti u analognom i digitalnom obliku, proizvedeni u više primjeraka i namijenjeni javnosti, kao i rukopisi i sva druga građa koju Knjižnica posjeduje i stavlja na raspolaganje korisnicima (čl. 3. Zakona o knjižnicama i knjižničnoj djelatnosti, NN 17/19). Fond Knjižnice obuhvaća građu za djecu, mlade i odrasle te mora biti aktualan i raznovrstan. Standard za narodne knjižnice propisuje da fond sadrži najmanje 2,5 svezaka po stanovniku i najmanje 25 naslova periodike. Preporučeni omjer građe je 65 % beletristike i 35 % stručne, znanstvene i popularno-znanstvene literature, od čega najmanje 1 % čini referentna građa.

**3. Nabavna politika**

Knjižnica izrađuje godišnji plan nabave u kojem se određuje vrsta, količina i financijski okvir nabave građe.

Nabava se provodi putem: kupnje, otkupa Ministarstva kulture i medija RH, obveznog primjerka, darova, zamjena i vlastitih izdanja.

Osnovni kriteriji u nabavi knjižnične građe su relevantnost i vrijednost sadržaja (obilježja samih djela) i kriterij potražnje (interes korisnika).

Kriteriji za odabir također uključuju: ugled autora i nakladnika, kvalitetu prijevoda, prikladnost predmeta, stila, jezika i razine čitanja za ciljane korisnike, opremljenost djela bibliografskim podacima, kazalima i predgovorima, relevantnost za korisnike zajednice, veze s postojećim zbirkama, pozornost i ocjene kritičara, recenzenata i javnosti, financije (cijena pojedinog primjerka i raspoložive mogućnosti), relevantnost prema nastavnom i drugim obrazovnim programima.

**4. Posebne zbirke**

Knjižnica ima i posebne zbirke: referentna zbirka, zavičajna zbirka, zbirka obitelji Šamšalović i zbirka starih knjiga.

Za Referentnu se zbirku nabavljaju: rječnici, enciklopedije, atlasi, priručnici, bibliografije, leksikoni.

Posebnu pažnju u nabavi posvećujemo izgradnji Zavičajne zbirke koja je smještena na Studijskom odjelu u posebnoj, ostakljenoj vitrini.

U zavičajnoj se zbirci prikuplja, obrađuje, smješta i čuva sva dostupna knjižna i neknjižna građa koja se odnosi na grad Ilok i okolna mjesta, publikacije objavljene na području grada i okoline, publikacije građana Iloka i osoba koje su živjele i djelovale na području grada, sve publikacije koje su objavljene o gradu Iloku, o njegovu stanovništvu ili o pojedincima, bez obzira na mjesto objavljivanja.

**5. Vrednovanje fonda**

Zbirke se redovito vrednuju radi poboljšanja nabavne politike i prilagodbe potrebama korisnika. Metode uključuju usporedbu statističkih podataka s nacionalnim standardima, analizu ispunjenih i neispunjenih korisničkih zahtjeva te odnos uloženih sredstava i količine nabavljene građe.

**6. Izlučivanje i otpis građe**

Knjižnica redovito izlučuje i otpisuje dotrajalu, zastarjelu ili uništenu građu prema Pravilniku o zaštiti, reviziji i otpisu knjižnične građe (NN 27/2023). Otpis provodi stručno osoblje, a o postupku se vodi evidencija.

**7. Pristup građi i korisničke usluge**

Sva knjižnična građa načelno je dostupna svim korisnicima. Osoblje pomaže pri izboru građe, a Knjižnica sudjeluje u međuknjižničnoj posudbi kako bi osigurala građu koja nije u vlastitom fondu. Korisnicima se omogućuje pristup i online bazama podataka.

**8. Zaključne odredbe**

Ove Smjernice potvrđuju da Knjižnica nabavlja građu iz svih područja, bez obzira na vjersku, političku, spolnu ili drugu tematiku, uz poštovanje načela intelektualne slobode i jednakog pristupa informacijama. Smjernice za izgradnju i upravljanje fondom preispituju se i revidiraju svakih pet godina, a po potrebi i ranije te se objavljuju na mrežnim stranicama Knjižnice.

v.d. Ravnateljica:

Ksenija Ljubić, mag. educ. philol. croat.